Komisijos reglamentas (EB) Nr. 544/2004
2004 m. kovo 24 d.
nustatantis pereinamojo laikotarpio priemones, kurias reikia priimti dėl Reglamento (EB) Nr. 1520/2000 14 straipsnyje nustatyto rezervo, atsižvelgiant į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos įstojimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį, ypač į jos 41 straipsnio 2 dalį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms [1], su paskutiniais pakeitimais, padarytais Reglamentu (EB) Nr. 2580/2000 [2], ypač į jo 8 straipsnio 3 dalies pirmą pastraipą ir 16 dalį,
kadangi:
(1) 2000 m. liepos 13 d. Komisijos reglamente (EB) Nr. 1520/2000, nustatančiame bendras išsamias eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties I priedą neįtrauktos prekės, skyrimo sistemos taikymo taisykles ir tokių grąžinamųjų išmokų sumos nustatymo kriterijus [3], su paskutiniais pakeitimais, padarytais Reglamentu (EB) Nr. 543/2002 [4] numatyta, kad eksporto grąžinamosios išmokos už prekes suteikiamos tik pateikus grąžinamųjų išmokų sertifikatą, išskyrus tam tikras išimtis. Operatoriai gali gauti šiuos grąžinamųjų išmokų sertifikatus kiekvienai iš šešių biudžetinio laikotarpio dalių, numatant paraiškų pateikimo terminus, taikomus kiekvienos dalies atžvilgiu. Grąžinamųjų išmokų sertifikatai gali būti išduodami tik Europos Sąjungoje įsisteigusiems pareiškėjams.
(2) Būsimo Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos įstojimo proga šių naujų valstybių narių operatoriai gali laikotarpiu nuo 2004 m. gegužės 1 d. iki gegužės 7 d. paduoti paraiškas suteikti grąžinamųjų išmokų sertifikatus penktai biudžetinio laikotarpio daliai, kurie galios nuo 2004 m. birželio 1 d. Tačiau minėti operatoriai neturės teisės gauti grąžinamųjų išmokų sertifikatų, išduotų ankstesnėms dalims, ir todėl neturės teisės naudotis grąžinamųjų išmokų sertifikatais, galiojančiais laikotarpiu nuo 2004 m. gegužės 1 d. iki gegužės 31 d.
(3) Atsižvelgiant į tai, kad naujose valstybėse narėse įsisteigę operatoriai neturės teisės naudotis grąžinamųjų išmokų sertifikatais, galiojančiais laikotarpiu nuo 2004 m. gegužės 1 d. iki gegužės 31 d., tikslinga priimti specialias laikinąsias priemones, atleidžiančias minėtus operatorius nuo prievolės pateikti grąžinamųjų išmokų sertifikatus laikotarpiu nuo 2004 m. gegužės 1 d. iki gegužės 31 d.
(4) Atitinkamai tikslinga numatyti tam tikras leidžiančias nukrypti nuo Reglamento (EB) Nr. 1520/2000 14 straipsnio nuostatas, kad naujųjų valstybių narių operatoriai laikotarpiu nuo 2004 m. gegužės 1 d. iki gegužės 31 d. atitiktų minėtu straipsniu nustatytos išimties suteikimo sąlygas.
(5) Šiame reglamente numatytos priemonės atitinka Vadybos komiteto dėl horizontalių klausimų, susijusių su prekyba perdirbtais žemės ūkio produktais, neįtrauktais į Sutarties I priedo sąrašą,
PRIĖMĖ ŠĮ REGLAMENTĄ:
1 straipsnis
Biudžetiniams metams, pasibaigiantiems 2004 m. spalio 15 d., numatomos tokios leidžiančios nukrypti nuo Reglamento (EB) Nr. 1520/2000 14 straipsnio nuostatos:
1 dalies pirmoje pastraipoje nurodyto bendro rezervo riba padidinama iki EUR 40 milijonų.
2 dalies pirmoje pastraipoje nurodyta EUR 75000 riba netaikoma Čekijos Respublikoje, Estijoje, Kipre, Latvijoje, Lietuvoje, Vengrijoje, Maltoje, Lenkijoje, Slovėnijoje ir Slovakijoje įsisteigusių operatorių pateiktoms paraiškoms dėl prekių, pagamintų arba surinktų valstybėje narėje, kurioje operatorius yra įsisteigęs, eksporto, vykdomo laikotarpiu nuo 2004 m. gegužės 1 d. iki gegužės 31 d.
3 dalies antroje pastraipoje nurodyta suma padidinama iki EUR 30 milijonų.
2 straipsnis
Šis reglamentas įsigalioja 2004 m. gegužės 1 d. Jo galiojimas baigiasi 2004 m. spalio 16 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. kovo 24 d.